Predkladacia správa

Podľa ustanovenia § 8 zákona NR SR č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov, prednostu krajského úradu a okresného úradu vymenúva a odvoláva vláda Slovenskej republiky.                     V súlade s citovaným zákonom je v kompetencii ministra vnútra predkladať vláde Slovenskej republiky návrh na vymenovanie a odvolanie prednostov krajských úradov a okresných úradov.
Vláda Slovenskej republiky na svojom rokovaní dňa 27. novembra 2002 schválila uznesením číslo 1271 kritériá na funkcie prednostov krajských úradov a okresných úradov a zásady postupu navrhovania kandidátov na funkcie prednostov krajských úradov a okresných úradov.
Minister vnútra zriadil na základe bodu B.2. citovaného uznesenia vlády komisiu na výber kandidátov na funkciu prednostov krajských úradov a okresných úradov                              ( ďalej len “komisia” ). 
Navrhovaný kandidát absolvoval psychodiagnostické testy na overenie všeobecných predpokladov pre výkon funkcie prednostu okresného úradu. 
Návrh kandidáta na funkciu prednostu Okresného úradu v Prievidzi posúdila komisia v zmysle vládou schválených kritérií a zásad a konštatovala, že navrhovaný kandidát spĺňa kritériá na funkciu prednostu okresného úradu a taktiež vyhovel psychodiagnostickým testom. 
Bezpečnostnú previerku na funkciu prednostu okresného úradu vykoná Národný bezpečnostný úrad v súlade so zákonom č. 241/2001 Z. z. o ochrane utajovaných skutočností a o zmene a doplnení niektorých zákonov. 
Odvolať Ing. Miroslava Štorcela z funkcie prednostu Okresného úradu v Prievidzi odporúčame dňom 16. februára 2003 a dňom 17. februára 2003  vymenovať Mgr. Jozefa Topoľského do funkcie prednostu Okresného úradu v Prievidzi. 
 .